ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง
การดำรงเงินกองทุนเป็นอัตราส่วนกับสินทรัพย์และ
ภาระผูกพันของบริษัทเงินทุน
 

อาศัยอำนาจตามความในมาตรา ๔ และมาตรา ๒๙
แห่งพระราชบัญญัติการประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์ (ฉบับที่ ๓) พ.ศ. ๒๕๓๕
ธนาคารแห่งประเทศไทยออกข้อกำหนดด้วยความเห็นชอบของรัฐมนตรีว่าการกระทรวงการคลัง
ดังต่อไปนี้

ข้อ ๑
ให้ยกเลิกประกาศธนาคารแห่งประเทศไทย เรื่อง การดำรงเงินกองทุนเป็นอัตราส่วนกับสินทรัพย์และภาระผูกพันของบริษัทเงินทุน
ลงวันที่ ๓ กรกฎาคม ๒๕๔๕

ข้อ ๒ เงินกองทุนของบริษัทเงินทุน
ได้แก่
(๑) ทุนชำระแล้ว
ซึ่งรวมทั้งส่วนล้ำมูลค่าหุ้นที่บริษัทเงินทุนได้รับ
และที่บริษัทเงินทุนได้รับจากการออกใบสำคัญแสดงสิทธิที่จะซื้อหุ้นบริษัทเงินทุนนั้น
(๒) ทุนสำรองตามกฎหมาย
(๓) เงินสำรองที่ได้จัดสรรจากกำไรสุทธิเมื่อสิ้นงวดการบัญชีตามมติที่ประชุมใหญ่ผู้ถือหุ้น
หรือตามข้อบังคับของบริษัทเงินทุน แต่ไม่รวมเงินสำรองสำหรับการลดค่าของสินทรัพย์
และเงินสำรองเพื่อการชำระหนี้
(๔) กำไรสุทธิคงเหลือหลังจากการจัดสรร
(๕) เงินสำรองจากมูลค่าส่วนที่เพิ่มขึ้นจากการตีราคาที่ดินและอาคารตามหลักเกณฑ์
วิธีการ และเงื่อนไขที่ธนาคารแห่งประเทศไทยกำหนด
(๖) เงินสำรองสำหรับสินทรัพย์จัดชั้นปกติ
ซึ่งได้กันไว้ตามนัยประกาศธนาคารแห่งประเทศไทยว่าด้วยสินทรัพย์ที่ไม่มีราคาหรือเรียกคืนไม่ได้
และสินทรัพย์ที่สงสัยว่าจะไม่มีราคาหรือเรียกคืนไม่ได้ ทั้งนี้
บริษัทเงินทุนจะนับเงินสำรองสำหรับสินทรัพย์จัดชั้นปกติเข้าเป็นเงินกองทุนได้ไม่เกินร้อยละ
๑.๒๕ ของยอดสินทรัพย์เสี่ยง
(๗) เงินสำรองจากการตีราคาตราสารทุนประเภทเผื่อขายตามมาตรฐานการบัญชีเรื่องการบัญชีสำหรับเงินลงทุนในตราสารหนี้และตราสารทุนและที่จะได้แก้ไขเพิ่มเติม
ทั้งนี้ ให้บริษัทเงินทุนถือปฏิบัติดังนี้
(ก) กรณีที่มูลค่าสุทธิจากการตีราคาเป็นส่วนเกินทุน
ให้บริษัทเงินทุนนับส่วนเกินทุนดังกล่าวเป็นเงินกองทุนของงวดการบัญชีรอบระยะเวลาหกเดือนของบริษัทเงินทุนนั้นได้ไม่เกินร้อยละ
๔๕ ของยอดมูลค่าสุทธิส่วนเกินทุนดังกล่าว
(ข) ในกรณีที่มูลค่าสุทธิจากการตีราคาเป็นส่วนขาดทุน
ให้บริษัทเงินทุนหักส่วนที่ขาดทุนดังกล่าวออกจากเงินกองทุนทั้งสิ้นของงวดการบัญชีรอบระยะเวลาหกเดือนของบริษัทเงินทุนนั้น
(๘) เงินที่บริษัทเงินทุนได้รับจากการออกตราสารแสดงสิทธิในหนี้ระยะยาวเกินห้าปีที่มีสิทธิด้อยกว่าเจ้าหนี้สามัญตามประเภท
จำนวนเงิน หลักเกณฑ์ วิธีการและเงื่อนไขที่ธนาคารแห่งประเทศไทยกำหนด
เงินกองทุนส่วนที่ระบุใน (๑) (๒) (๓) และ (๔) ให้หักผลขาดทุนที่เกิดขึ้นในทุกงวดการบัญชีออกก่อน
และให้หักค่าแห่งกู๊ดวิลล์ตามหลักเกณฑ์
วิธีการและเงื่อนไขที่ธนาคารแห่งประเทศไทยกำหนด
และให้หักมูลค่าของหุ้นที่บริษัทเงินทุนได้ซื้อคืนตามกฎหมายว่าด้วยบริษัทมหาชนจำกัดออกจากเงินกองทุนใน
(๑) และ (๔)
ด้วยวิธีราคาตามมูลค่าตามแนวปฏิบัติทางการบัญชีเกี่ยวกับหุ้นซื้อคืนของกิจการและที่จะแก้ไขเพิ่มเติม
ตามหลักเกณฑ์ วิธีการและเงื่อนไขที่ธนาคารแห่งประเทศไทยกำหนด
เงินกองทุนที่ระบุใน (๑) (๒) (๓) (๔) (๕) (๖) (๗) และ (๘) ให้หักเงินตามหลักเกณฑ์ดังนี้
(ก) ในกรณีที่บริษัทเงินทุนใดถือตราสารแสดงสิทธิในหนี้ระยะยาวเกินห้าปีที่มีสิทธิด้อยกว่าเจ้าหนี้สามัญตาม
(๘) ของบริษัทเงินทุนหรือธนาคารพาณิชย์อื่น
ให้บริษัทเงินทุนนั้นหักเงินตามตราสารดังกล่าวตามมูลค่าที่บริษัทเงินทุนหรือธนาคารพาณิชย์ผู้ออกตราสารนั้นได้รับอนุญาตให้นับเป็นเงินกองทุนตามประกาศธนาคารแห่งประเทศไทยว่าด้วยตราสารที่ให้นับเข้าเป็นเงินกองทุนสำหรับบริษัทเงินทุนหรือประกาศธนาคารแห่งประเทศไทยว่าด้วยตราสารที่ให้นับเข้าเป็นเงินกองทุนสำหรับธนาคารพาณิชย์
แล้วแต่กรณี
(ข) ในกรณีที่บริษัทเงินทุนใดเป็นผู้ลงทุนในตราสารประเภท
Credit Linked Notes ที่มีสินทรัพย์อ้างอิงเป็นตราสารแสดงสิทธิในหนี้ระยะยาวเกินห้าปีที่มีสิทธิด้อยกว่าเจ้าหนี้สามัญตาม
(๘) ของบริษัทเงินทุนและธนาคารพาณิชย์อื่น
ให้บริษัทเงินทุนนั้นหักเงินตราสารที่เป็นสินทรัพย์อ้างอิงดังกล่าวตามมูลค่าที่บริษัทเงินทุนหรือธนาคารพาณิชย์ผู้ออกตราสารนั้นได้รับอนุญาตให้นับเป็นเงินกองทุนตามประกาศธนาคารแห่งประเทศไทยว่าด้วยตราสารที่ให้นับเข้าเป็นเงินกองทุนสำหรับบริษัทเงินทุน
หรือประกาศธนาคารแห่งประเทศไทยว่าด้วยตราสารที่ให้นับเข้าเป็นเงินกองทุนสำหรับธนาคารพาณิชย์
แล้วแต่กรณี
(ค) ในกรณีที่บริษัทเงินทุนใดถือตราสารแสดงสิทธิในหนี้ระยะยาวเกินห้าปีที่มีสิทธิด้อยกว่าเจ้าหนี้สามัญตาม
(๘) ของบริษัทเงินทุนและธนาคารพาณิชย์อื่น
และบริษัทเงินทุนนั้นได้ออกและขายตราสารประเภท Credit Linked Notes ให้กับบริษัทเงินทุนและธนาคารพาณิชย์อื่นโดยมีตราสารดังกล่าวเป็นสินทรัพย์อ้างอิง
บริษัทเงินทุนนั้นไม่ต้องหักเงินตามตราสารที่เป็นสินทรัพย์อ้างอิงดังกล่าวตราบเท่าอายุของตราสารประเภท
Credit Linked Notes นั้น
เงินกองทุนที่ระบุใน (๑) ถึง (๔) ยกเว้นเงินที่ได้รับจากการออกหุ้นบุริมสิทธิชนิดสะสมเงินปันผล
ให้รวมเรียกว่า เงินกองทุนชั้นที่ ๑ ส่วนเงินกองทุนที่ระบุใน (๕) ถึง (๘) และเงินที่ได้รับจากการออกหุ้นบุริมสิทธิชนิดสะสมเงินปันผลให้รวมเรียกว่า
เงินกองทุนชั้นที่ ๒ ทั้งนี้ เงินกองทุนชั้นที่ ๒
ต้องมีจำนวนสูงสุดไม่เกินเงินกองทุนชั้นที่ ๑
และการออกหุ้นบุริมสิทธิ์ชนิดสะสมเงินปันผล จะต้องเป็นไปตามหลักเกณฑ์ วิธีการ
และเงื่อนไขที่ธนาคารแห่งประเทศไทยกำหนด

ข้อ ๓
ให้บริษัทเงินทุนดำรงเงินกองทุนเมื่อสิ้นวันหนึ่งๆ
เป็นอัตราส่วนกับสินทรัพย์และภาระผูกพัน ไม่ต่ำกว่าร้อยละ ๘
โดยมีเงื่อนไขว่าเงินกองทุนชั้นที่ ๑ ต้องเป็นอัตราส่วนไม่ต่ำกว่าร้อยละ ๔
ของสินทรัพย์และภาระผูกพันดังกล่าว
ทั้งนี้ การดำรงเงินกองทุนตามวรรคหนึ่งให้เป็นไปตามหลักเกณฑ์และวิธีการที่กำหนดไว้ในข้อ
๔ ถึง ๖

ข้อ ๔
ในการดำรงเงินกองทุนเป็นอัตราส่วนกับสินทรัพย์และภาระผูกพันตามข้อ ๓
ให้บริษัทเงินทุนปฏิบัติตามหลักเกณฑ์และวิธีการ ดังต่อไปนี้
(๑) นำรายการในงบการเงินทางด้านสินทรัพย์ทุกรายการ
และภาระผูกพันทุกรายการ โดยใช้มูลค่าตามบัญชี ณ วันที่รายงาน
มาคำนวณกับอัตราความเสี่ยงส่วนสินทรัพย์และภาระผูกพันที่เป็นเงินตราต่างประเทศให้แปลงค่าเป็นเงินบาทก่อน
โดยใช้อัตราแลกเปลี่ยนอ้างอิงตามประกาศธนาคารแห่งประเทศไทย เรื่อง
อัตราแลกเปลี่ยนถัวเฉลี่ยของธนาคารพาณิชย์
ซึ่งจะประกาศทุกเช้าวันทำการถัดไปของวันจัดทำรายงาน
ทั้งนี้ให้ใช้อัตราเฉลี่ยระหว่างอัตราซื้อถัวเฉลี่ยขั้นต่ำสุดและอัตราขายถัวเฉลี่ย
สำหรับสกุลเงินซึ่งธนาคารแห่งประเทศไทยมิได้ประกาศอัตราแลกเปลี่ยนอ้างอิงไว้ให้ใช้วิธีคำนวณจากอัตราไขว้
(Cross Rate)
(๒) คูณสินทรัพย์แต่ละรายการด้วยน้ำหนักความเสี่ยงตามที่กำหนดไว้ในข้อ
๕
(๓) คูณภาระผูกพันแต่ละรายการด้วยค่าแปลงสภาพ
(Credit Conversion Factor) ตามที่กำหนดไว้ในข้อ ๖
แล้วนำค่าที่ได้คูณกับน้ำหนักความเสี่ยงของสินทรัพย์แต่ละประเภทตามที่กำหนดไว้ในข้อ
๕ อีกครั้งหนึ่ง
(๔) รวมผลคูณของสินทรัพย์ตาม
(๒) และภาระผูกพันตาม (๓) ทุกรายการและนำเงินกองทุนมาคำนวณอัตราส่วนกับผลลัพธ์ที่ได้
โดยเงินกองทุนต้องเป็นอัตราส่วนกับผลลัพธ์ดังกล่าวไม่ต่ำกว่าที่กำหนดในข้อ ๓
(๕) ในกรณีที่บริษัทเงินทุนให้สินเชื่อ
หรือลงทุนในตราสารแสดงสิทธิในหนี้ โดยมีสัญญารับความเสี่ยงกำหนดให้การชำระหนี้คืนดังกล่าวอิงกับเหตุการณ์ที่กำหนดขึ้นเกี่ยวกับความสามารถในการชำระหนี้
(credit event) ของสินทรัพย์อ้างอิง (reference
asset) และบริษัทเงินทุนตกลงรับความเสี่ยงด้านเครดิต (credit
risk) ของสินทรัพย์อ้างอิงนั้น ให้บริษัทเงินทุนนำผลคูณน้ำหนักความเสี่ยงของเงินให้สินเชื่อหรือเงินลงทุนในตราสารดังกล่าวเปรียบเทียบผลคูณน้ำหนักความเสี่ยงของสัญญารับความเสี่ยง
และใช้เฉพาะผลคูณที่สูงกว่าในการคำนวณผลลัพธ์ตาม (๔)

ข้อ ๕
น้ำหนักความเสี่ยงของสินทรัพย์แต่ละประเภท
ก. น้ำหนักความเสี่ยง ๐
(๑) เงินสดที่เป็นเงินบาทและเงินตราต่างประเทศ
(๒) เงินฝากที่ธนาคารแห่งประเทศไทย
(๓) เงินลงทุนในตลาดซื้อขายพันธบัตร
โดยมีสัญญาว่าจะซื้อคืนหรือขายคืนซึ่งดำเนินการโดยธนาคารแห่งประเทศไทย รวมดอกเบี้ยค้างรับ
(๔) เงินลงทุนในหลักทรัพย์รัฐบาลไทยหรือหลักทรัพย์หรือตราสารแสดงสิทธิในหนี้
ที่กระทรวงการคลังค้ำประกันต้นเงินและดอกเบี้ย
หรือหลักทรัพย์หรือตราสารแสดงสิทธิในหนี้ที่ออกโดยธนาคารแห่งประเทศไทยรวมดอกเบี้ยค้างรับ
หรือเงินให้กู้ยืมหรือลูกหนี้รวมดอกเบี้ยค้างรับที่มีหลักทรัพย์หรือตราสารข้างต้นจำนำเป็นประกันเฉพาะส่วนที่คุ้มหนี้
(๕) เงินให้กู้ยืมรวมดอกเบี้ยค้างรับ
ที่กระทรวงการคลังค้ำประกันต้นเงินและดอกเบี้ยเฉพาะส่วนที่คุ้มหนี้
หรือที่คณะรัฐมนตรีมีมติให้จัดสรรเงินงบประมาณเพื่อชำระหนี้ให้
(๖) เงินให้กู้ยืมหรือเงินลงทุนในหลักทรัพย์รัฐบาลหรือธนาคารกลางของประเทศตามที่กำหนดในภาคผนวก
๑ รวมดอกเบี้ยค้างรับ
หรือเงินให้กู้ยืมหรือเงินลงทุนในหลักทรัพย์รวมดอกเบี้ยค้างรับ
ที่รัฐบาลหรือธนาคารกลางดังกล่าวค้ำประกัน
โดยปราศจากเงื่อนไขและเฉพาะส่วนที่คุ้มหนี้
หรือที่มีหลักทรัพย์รัฐบาลหรือธนาคารกลางดังกล่าวจำนำเป็นประกันเฉพาะส่วนที่คุ้มหนี้
(๗) เงินให้กู้ยืมหรือเงินลงทุนในหลักทรัพย์รัฐบาลหรือธนาคารกลางของประเทศนอกจากที่กำหนดไว้ในภาคผนวก
๑ รวมดอกเบี้ยค้างรับ หรือเงินให้กู้ยืมหรือเงินลงทุนในหลักทรัพย์
รวมดอกเบี้ยค้างรับ
ที่รัฐบาลหรือธนาคารกลางดังกล่าวค้ำประกันโดยปราศจากเงื่อนไขและเฉพาะส่วนที่คุ้มหนี้
ทั้งนี้ ต้องเป็นสกุลเงินของประเทศนั้น
และไม่เกินกว่าหนี้สินที่บริษัทเงินทุนมีอยู่ในเงินสกุลนั้น
(๘) เงินให้กู้ยืมหรือเงินลงทุนในหลักทรัพย์หรือตราสารแสดงสิทธิในหนี้ที่ออกโดยกองทุนเพื่อการฟื้นฟูและพัฒนาระบบสถาบันการเงินหรือโดยนิติบุคคลที่กองทุนเพื่อการฟื้นฟูและพัฒนาระบบสถาบันการเงินถือหุ้นเต็มจำนวน
รวมดอกเบี้ยค้างรับหรือเงินให้กู้ยืมหรือเงินลงทุนในหลักทรัพย์หรือลูกหนี้รวมดอกเบี้ยค้างรับ
ที่มีนิติบุคคลดังกล่าว รับรอง รับอาวัล หรือค้ำประกัน
หรือที่มีหลักทรัพย์หรือตราสารแสดงสิทธิในหนี้ที่ออกโดยนิติบุคคลดังกล่าวจำนำเป็นประกันเฉพาะส่วนที่คุ้มหนี้
(๙) เงินให้กู้ยืมหรือลูกหนี้รวมดอกเบี้ยค้างรับที่มีตั๋วสัญญาใช้เงินหรือบัตรเงินฝากที่ออกโดยบริษัทเงินทุนนั้นจำนำเป็นประกัน
หรือมีเงินสดซึ่งบริษัทเงินทุนนั้นยึดถือไว้เป็นประกัน เฉพาะส่วนที่คุ้มหนี้
การตีราคาตั๋วสัญญาใช้เงินและบัตรเงินฝากประเภทระบุอัตราดอกเบี้ยจะต้องไม่เกินมูลค่าของตราสารนั้น
การตีราคาบัตรเงินฝากประเภทไม่ระบุอัตราดอกเบี้ยจะต้องไม่เกินจำนวนเงินที่ตราไว้
(๑๐) ยอดเหลื่อมบัญชีระหว่างสำนักงานของบริษัทเงินทุนนั้น
(๑๑) ภาษีเงินได้รอตัดบัญชี
(๑๒) สินทรัพย์เฉพาะส่วนซึ่งเท่ากับเงินสำรองสำหรับสินทรัพย์ที่สงสัยว่าจะไม่มีราคาหรือเรียกคืนไม่ได้
และรายได้รอการตัดบัญชี
(๑๓) ค่าใช้จ่ายล่วงหน้า
(๑๔) สิทธิเรียกร้องตามเอกสารการกู้ยืมเงินหรือตั๋วสัญญาใช้เงินที่บริษัทเงินทุนอื่นหรือบริษัทเครดิตฟองซิเอร์เป็นผู้ออก
ซึ่งรับโอนจากประชาชน ทั้งนี้เฉพาะตามโครงการและจำนวนเงินที่ธนาคารแห่งประเทศไทยให้ความเห็นชอบ
(๑๕) ตั๋วสัญญาใช้เงินที่ออกโดยบริษัทเงินทุนหลักทรัพย์กรุงไทยธนกิจ
จำกัด (มหาชน) และบัตรเงินฝากที่ออกโดยธนาคารกรุงไทย
จำกัด (มหาชน) ตามโครงการรับแลกเปลี่ยนตั๋ว
๕๖ บริษัทเงินทุนที่ถูกระงับการดำเนินกิจการ
ในส่วนที่เป็นต้นเงินตามหน้าตั๋วและดอกเบี้ยค้างรับ
(๑๖) เงินให้กู้ยืมหรือลูกหนี้
รวมดอกเบี้ยค้างรับที่มีตั๋วสัญญาใช้เงินที่ออกโดยบริษัทเงินทุนหลักทรัพย์กรุงไทยธนกิจ
จำกัด (มหาชน) หรือบัตรเงินฝากที่ออกโดยธนาคารกรุงไทย
จำกัด (มหาชน) ตามโครงการรับแลกเปลี่ยนตั๋ว
๕๖ บริษัทเงินทุนที่ถูกระงับการดำเนินกิจการ จำนำเป็นประกันเฉพาะส่วนที่คุ้มหนี้
(๑๗) เงินให้สินเชื่อหรือเงินลงทุนในตราสารแสดงสิทธิในหนี้โดยมีบุคคลอื่นทำสัญญากับบริษัทเงินทุนนั้นตกลงว่า
บุคคลอื่นจะรับความเสี่ยงด้านเครดิต (credit risk) ในเงินให้สินเชื่อหรือตราสารดังกล่าว
ทั้งนี้ เฉพาะส่วนที่ไม่เกินกว่าจำนวนเงินที่ผู้รับความเสี่ยงวางไว้เป็นประกัน
หรือจำนวนเงินที่บริษัทเงินทุนนั้นมีสิทธิหักกลบลบหนี้กับผู้รับความเสี่ยง
ข. น้ำหนักความเสี่ยง
๐.๒
(๑) เงินฝาก
เงินให้กู้ยืมหรือลูกหนี้ หรือเงินลงทุนในหุ้นกู้ หรือตราสารแสดงสิทธิในหนี้
ที่ออกโดยธนาคารพาณิชย์รวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับที่มีธนาคารพาณิชย์รับรอง
รับอาวัล ค้ำประกัน หรือตกลงรับประกันความเสี่ยงด้านเครดิต หรือที่มีหลักทรัพย์หรือตราสารแสดงสิทธิในหนี้ที่ออกโดยธนาคารพาณิชย์จำนำเป็นประกัน
ทั้งนี้เฉพาะส่วนที่คุ้มหนี้
(๒) เงินฝาก
เงินให้กู้ยืมหรือลูกหนี้ หรือเงินลงทุนในหุ้นกู้หรือตราสารแสดงสิทธิในหนี้
ที่ออกโดยธนาคารอาคารสงเคราะห์ ธนาคารออมสิน ธนาคารเพื่อการเกษตรและสหกรณ์การเกษตร
หรือธนาคารเพื่อการส่งออกและนำเข้าแห่งประเทศไทย รวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับ
ที่มีธนาคารดังกล่าวรับรอง รับอาวัล ค้ำประกัน
หรือตกลงรับประกันความเสี่ยงด้านเครดิต หรือที่มีหลักทรัพย์หรือตราสารแสดงสิทธิในหนี้ที่ออกโดยธนาคารดังกล่าวจำนำเป็นประกัน
ทั้งนี้เฉพาะส่วนที่คุ้มหนี้
(๓) เงินฝาก
เงินให้กู้ยืมหรือลูกหนี้ หรือเงินลงทุนในหุ้นกู้หรือตราสารแสดงสิทธิในหนี้
ที่ออกโดยบริษัทเงินทุน บริษัทเงินทุนหลักทรัพย์ บริษัทเครดิตฟองซิเอร์
หรือบรรษัทเงินทุนอุตสาหกรรมแห่งประเทศไทย รวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับ
ที่มีสถาบันดังกล่าวรับรอง รับอาวัล ค้ำประกัน
หรือตกลงรับประกันความเสี่ยงด้านเครดิต หรือที่มีหลักทรัพย์หรือตราสารแสดงสิทธิในหนี้ที่ออกโดยสถาบันดังกล่าวจำนำเป็นประกัน
ทั้งนี้เฉพาะส่วนที่คุ้มหนี้ 
(๔) เงินให้กู้ยืมหรือลูกหนี้
หรือเงินลงทุนในหุ้นกู้หรือพันธบัตรหรือตราสารแสดงสิทธิในหนี้
ที่ออกโดยองค์การของรัฐ หรือรัฐวิสาหกิจ รวมดอกเบี้ยค้างรับ หรือเงินให้กู้ยืมหรือเป็นลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับ
ที่สถาบันดังกล่าวรับรอง รับอาวัล ค้ำประกัน
หรือตกลงรับประกันความเสี่ยงด้านเครดิต
หรือที่มีหลักทรัพย์หรือตราสารแสดงสิทธิในหนี้ที่ออกโดยสถาบันดังกล่าวจำนำเป็นประกัน
ทั้งนี้เฉพาะส่วนที่คุ้มหนี้
(๕) เงินฝาก
เงินให้กู้ยืมหรือลูกหนี้ หรือเงินลงทุนในหุ้นกู้หรือตราสารแสดงสิทธิในหนี้
ที่ออกโดยธนาคารพาณิชย์ที่จดทะเบียนในกลุ่มประเทศตามที่กำหนดในภาคผนวก ๑
รวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับ
ที่มีธนาคารพาณิชย์ดังกล่าว รับรอง รับอาวัล ค้ำประกัน
หรือตกลงรับประกันความเสี่ยงด้านเครดิต
หรือที่มีหลักทรัพย์หรือตราสารแสดงสิทธิในหนี้ที่ออกโดยธนาคารพาณิชย์ดังกล่าวจำนำเป็นประกัน
ทั้งนี้เฉพาะส่วนที่คุ้มหนี้
(๖) เงินให้กู้ยืมหรือลูกหนี้
หรือเงินลงทุนในหุ้นกู้หรือพันธบัตรหรือตราสารแสดงสิทธิในหนี้
ที่ออกโดยองค์การของรัฐในกลุ่มประเทศตามที่กำหนดในภาคผนวก ๑ รวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับ
ที่มีสถาบันดังกล่าว รับรอง รับอาวัล หรือค้ำประกัน
หรือที่มีหลักทรัพย์หรือตราสารแสดงสิทธิในหนี้ที่ออกโดยสถาบันดังกล่าวจำนำเป็นประกัน
ทั้งนี้เฉพาะส่วนที่คุ้มหนี้ 
(๗) เงินให้กู้ยืมหรือลูกหนี้
หรือเงินลงทุนในหุ้นกู้หรือตราสารแสดงสิทธิในหนี้ที่ออกโดยองค์การของรัฐในกลุ่มประเทศ
ตามที่กำหนดในภาคผนวก ๒ รวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้
รวมดอกเบี้ยค้างรับที่มีองค์การดังกล่าวรับรอง รับอาวัล หรือค้ำประกัน
หรือที่มีหลักทรัพย์หรือตราสารแสดงสิทธิในหนี้ที่ออกโดยองค์การดังกล่าวจำนำเป็นประกัน
ทั้งนี้เฉพาะส่วนที่คุ้มหนี้
(๘) เงินฝาก
เงินให้กู้ยืมหรือลูกหนี้ หรือเงินลงทุนในหุ้นกู้หรือตราสารแสดงสิทธิในหนี้
ที่ออกโดยธนาคารพาณิชย์ที่จดทะเบียนนอกกลุ่มประเทศที่กำหนดไว้ในภาคผนวก ๑
รวมดอกเบี้ยค้างรับหรือเงินให้กู้ยืมหรือลูกหนี้หรือเงินลงทุนในหุ้นกู้หรือตราสารแสดงสิทธิในหนี้รวมดอกเบี้ยค้างรับ
ที่มีธนาคารพาณิชย์ดังกล่าวรับรอง รับอาวัล ค้ำประกัน
หรือตกลงรับประกันความเสี่ยงด้านเครดิตหรือที่มีหลักทรัพย์
หรือตราสารแสดงสิทธิในหนี้ ที่ออกโดยธนาคารพาณิชย์ดังกล่าวจำนำเป็นประกัน
เฉพาะส่วนที่คุ้มหนี้ ทั้งนี้ ต้องมีระยะเวลาคงเหลือไม่เกิน ๑ ปี
(๙) เงินให้กู้ยืมเพื่อการส่งออกตามเล็ตเตอร์ออฟเครดิต
หรือเงินให้กู้ยืมเพื่อการส่งออก ตามเอกสารประเภทอื่น
ที่ธนาคารพาณิชย์ในต่างประเทศรับผิดชอบในการชำระค่าสินค้าแทนผู้ซื้อ
แต่ในกรณีผู้ออกเล็ตเตอร์ออฟเครดิตหรือธนาคารพาณิชย์ที่รับผิดชอบในการชำระค่าสินค้า
เป็นธนาคารจดทะเบียนนอกกลุ่มประเทศที่กำหนดไว้ในภาคผนวก ๑
จะต้องมีระยะเวลาคงเหลือของเล็ตเตอร์ออฟเครดิต
หรือระยะเวลาที่ธนาคารพาณิชย์จะต้องชำระค่าสินค้าไม่เกิน ๑ ปี
(๑๐) เงินให้กู้ยืมรวมดอกเบี้ยค้างรับที่คณะรัฐมนตรีมีมติให้จัดสรรเงินงบประมาณเพื่อชำระหนี้
แต่สำนักงบประมาณมิได้จัดสรรเงินชำระหนี้ให้จนล่วงพ้นระยะเวลาที่ถึงกำหนดชำระเกินกว่า
๒ ปีขึ้นไป
(๑๑) เงินให้สินเชื่อเพื่อการส่งออกที่มีธนาคารเพื่อการส่งออกและนำเข้าแห่งประเทศไทยรับประกัน
ทั้งนี้ เฉพาะในส่วนที่ได้มีการโอนสิทธิเรียกร้องตามกรมธรรม์ให้บริษัทเงินทุนแล้ว
ค. น้ำหนักความเสี่ยง
๐.๕
(๑) เงินให้กู้ยืมหรือลูกหนี้
หรือเงินลงทุนในตราสารแสดงสิทธิในหนี้
ที่ออกโดยองค์การบริหารส่วนท้องถิ่นรวมดอกเบี้ยค้างรับ
หรือเงินให้กู้ยืมหรือลูกหนี้หรือเงินลงทุนในตราสารแสดงสิทธิในหนี้ รวมดอกเบี้ยค้างรับที่มีองค์การดังกล่าวรับรอง
รับอาวัล หรือค้ำประกัน หรือที่มีตราสารดังกล่าวจำนำเป็นประกัน
ทั้งนี้เฉพาะส่วนที่คุ้มหนี้
(๒) เงินให้กู้ยืมเพื่อการจัดหาที่อยู่อาศัยแก่บุคคลธรรมดา
โดยบริษัทเงินทุนรับจำนองที่ดิน และหรือสิ่งปลูกสร้างนั้นลำดับหนึ่งเป็นประกัน ทั้งนี้
ที่ดินและสิ่งปลูกสร้างดังกล่าวต้องมีมูลค่าไม่ต่ำกว่ายอดเงินให้กู้ยืมคงค้างรวมทั้งดอกเบี้ยค้างรับ
(๓) ภาระผูกพันที่เป็นสัญญาเกี่ยวกับอัตราแลกเปลี่ยน
หรืออัตราดอกเบี้ยซึ่งได้คูณด้วยค่าแปลงสภาพ (Credit Conversion Factor) ตามที่กำหนดไว้ในข้อ ๖ แล้ว เว้นแต่คู่สัญญาจะถูกจัดให้อยู่ในกลุ่มที่มีน้ำหนักความเสี่ยงต่ำกว่า
๐.๕
ง. น้ำหนักความเสี่ยง
๑.๐
(๑) เงินให้กู้ยืมหรือลูกหนี้ภาคเอกชนและดอกเบี้ยค้างรับ
(๒) เงินฝาก
เงินให้กู้ยืมหรือลูกหนี้ หรือเงินลงทุนในหุ้น หุ้นกู้
หรือตราสารแสดงสิทธิในหนี้ที่ออกโดยธนาคารพาณิชย์ที่จดทะเบียนนอกกลุ่มประเทศที่กำหนดไว้ในภาคผนวก
๑ รวมดอกเบี้ยค้างรับ หรือเงินให้กู้ยืมหรือลูกหนี้หรือเงินลงทุนในหุ้น หุ้นกู้
หรือตราสารแสดงสิทธิในหนี้รวมดอกเบี้ยค้างรับ ที่มีธนาคารพาณิชย์ดังกล่าวรับรอง
รับอาวัล หรือค้ำประกัน หรือมีหลักทรัพย์หรือตราสารแสดงสิทธิในหนี้ที่ออกโดยธนาคารพาณิชย์ดังกล่าวจำนำเป็นประกัน
ทั้งนี้ ต้องมีระยะเวลาคงเหลือเกิน ๑ ปี
(๓) เงินให้กู้ยืม
หรือเงินลงทุนในหลักทรัพย์รัฐบาลหรือธนาคารกลางนอกกลุ่มประเทศที่กำหนดในภาคผนวก ๑
รวมดอกเบี้ยค้างรับ หรือเงินให้กู้ยืมรวมดอกเบี้ยค้างรับที่รัฐบาลหรือธนาคารกลางดังกล่าวค้ำประกัน
(๔) ลูกหนี้เช่าซื้อที่ได้หักรายได้รอตัดบัญชีแล้ว
(๕) ที่ดิน อาคาร
อุปกรณ์ สินทรัพย์ประจำอื่นๆ และทรัพย์สินรอการขาย
(๖) สินทรัพย์และภาระผูกพันอื่นๆ
ที่มิได้ระบุอัตราความเสี่ยงไว้ในข้อ ๕ นี้
การตีราคาหลักประกันในข้อนี้ ถ้ามิได้กำหนดไว้เป็นการเฉพาะให้ถือปฏิบัติดังนี้
(ก) กรณีหุ้นกู้
พันธบัตร
หรือตราสารแสดงสิทธิในหนี้ประเภทระบุอัตราดอกเบี้ยจะต้องไม่เกินจำนวนเงินที่ตราไว้
(ข) กรณีหุ้นกู้
พันธบัตร หรือตราสารแสดงสิทธิในหนี้ประเภทไม่ระบุอัตราดอกเบี้ยจะต้องไม่เกินร้อยละ
๖๐ ของจำนวนเงินที่ตราไว้
(ค) กรณีหุ้นหรือใบสำคัญแสดงสิทธิที่จะซื้อหุ้นที่เป็นหลักทรัพย์จดทะเบียนในตลาดหลักทรัพย์แห่งประเทศไทยจะต้องไม่เกินร้อยละ
๗๐ ของราคาซื้อขายครั้งสุดท้ายในตลาดหลักทรัพย์แห่งประเทศไทย
(ง) กรณีหุ้นที่ชำระเต็มมูลค่าแล้วและไม่ได้เป็นหลักทรัพย์จดทะเบียนในตลาดหลักทรัพย์แห่งประเทศไทยจะต้องไม่เกินจำนวนเงินที่ตราไว้

ข้อ ๖ ค่าแปลงสภาพ (Credit
Conversion Factor) ของภาระผูกพันแต่ละประเภท
ก. ค่าแปลงสภาพ (Credit
Conversion Factor) ๑.๐
(๑) การรับอาวัล รับรอง
และสอดเข้าแก้หน้าตั๋วเงิน รับรองตั๋วเงิน ค้ำประกันการกู้ยืมเงินและค้ำประกันการขาย
ขายลด หรือขายช่วงลดตั๋วเงิน
(๒) การสลักหลังตั๋วเงินแบบผู้รับสลักหลังมีสิทธิไล่เบี้ย
(With recourse)
(๓) สัญญาการซื้อสินทรัพย์
ซึ่งบริษัทเงินทุนต้องปฏิบัติตาม โดยปราศจากเงื่อนไข
(๔) การค้ำประกัน
การรับประกัน หรือการก่อภาระผูกพันในรูปแบบใดๆ ของบริษัทเงินทุน
อันเนื่องมาจากการขายสินทรัพย์
(๕) ภาระผูกพันตามสัญญาขายตราสาร
โดยมีสัญญาจะซื้อคืนตามวิธีการคำนวณที่ธนาคารแห่งประเทศไทยกำหนด
(๖) ภาระผูกพันตามสัญญายืมและให้ยืมหลักทรัพย์
(Securities Borrowing and Lending) ตามวิธีการคำนวณที่ธนาคารแห่งประเทศไทยกำหนด
(๗) ภาระผูกพันตามสัญญาหรือข้อตกลงการรับประกันความเสี่ยง
ซึ่งได้แก่สัญญาที่บริษัทเงินทุนรับโอนความเสี่ยงด้านเครดิตหรือตกลงรับประกันความเสี่ยงด้านเครดิตจากคู่สัญญา
โดยตกลงจะจ่ายเงินจำนวนหนึ่ง หรือรับความเสียหายเนื่องจากคู่สัญญาอีกฝ่ายหนึ่งไม่ได้รับคืนเงินให้สินเชื่อ
หรือเงินลงทุนในตราสารแสดงสิทธิในหนี้ หรือมีเหตุการณ์เป็นไปตามเงื่อนไขของสัญญา (credit
event) เกิดขึ้น
ข. ค่าแปลงสภาพ (Credit
Conversion Factor) ๐.๕
(๑) ภาระผูกพันซึ่งขึ้นอยู่กับผลการดำเนินงานของลูกค้า
เช่น ค้ำประกัน การรับเหมาก่อสร้าง ค้ำประกันการยื่นซองประกวดราคา เป็นต้น
(๒) การประกันการจำหน่ายตราสารหรือหลักทรัพย์
ค. ค่าแปลงสภาพ (Credit
Conversion Factor) ๐.๒
ภาระผูกพันเพื่อการนำสินค้าเข้าตามเล็ตเตอร์ออฟเครดิตทั้งที่มีเอกสารประกอบและยังไม่มีเอกสารประกอบ
ง. ค่าแปลงสภาพ (Credit
Conversion Factor) ๐
(๑) ตั๋วเงินเพื่อเรียกเก็บ
(๒) วงเงินให้กู้ยืมที่ลูกค้ายังมิได้ใช้
(๓) ค้ำประกันการออกของ
(Shipping Guarantee)
(๔) ภาระผูกพันที่บริษัทเงินทุนสามารถบอกยกเลิกเมื่อใดก็ได้
(๕) ภาระผูกพันอื่นๆ
ที่มิได้ระบุค่าแปลงสภาพ (Credit Conversion Factor) ไว้ในข้อ
๖ นี้ 
จ. ค่าแปลงสภาพ (Credit
Conversion Factor) สำหรับสัญญาเกี่ยวกับอัตราแลกเปลี่ยนและอัตราดอกเบี้ย
อายุสัญญาที่เหลือ สัญญาเกี่ยวกับ สัญญาเกี่ยวกับ
อัตราแลกเปลี่ยน อัตราดอกเบี้ย
ไม่เกิน ๑๔ วัน  ๐  ๐
เกิน ๑๔ วัน แต่ไม่เกิน ๑ ปี  ๐.๐๒  ๐.๐๐๕
เกิน ๑ ปีขึ้นไป  ๐.๐๕  ๐.๐๑
สัญญาเกี่ยวกับอัตราแลกเปลี่ยน
ได้แก่สัญญาดังต่อไปนี้
Cross currency interest rate swaps
Forward foreign exchange contracts
Currency option purchase
สัญญาอื่นๆ ในลักษณะเดียวกัน
สัญญาเกี่ยวกับอัตราดอกเบี้ย ได้แก่สัญญาดังต่อไปนี้
Single currency interest rate swaps
Basis swaps
Forward rate agreements
Interest rate option purchase
สัญญาอื่นๆ ในลักษณะเดียวกัน
ในกรณีที่ลูกค้ารายเดียวกันทำสัญญาเกี่ยวกับอัตราแลกเปลี่ยนหรือสัญญาเกี่ยวกับอัตราดอกเบี้ยทั้งทางด้านซื้อและด้านขาย
ให้คูณจำนวนเงินด้านซื้อและด้านขายด้วยค่าแปลงสภาพก่อน และนำค่าที่ได้มาหักกลบกัน
แล้วจึงนำจำนวนสุทธิไปคูณกับน้ำหนักความเสี่ยงของสินทรัพย์แต่ละประเภทตามที่กำหนดในข้อ
๕

ข้อ ๗[๑] ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป


ประกาศ ณ วันที่ ๒๕ เมษายน พ.ศ. ๒๕๔๖
หม่อมราชวงศ์ปรีดิยาธร เทวกุล
ผู้ว่าการ
ธนาคารแห่งประเทศไทย

ภาคผนวก ๑
กลุ่มประเทศ Organization for Economic
Co-operation and Development (OECD)
และประเทศที่มีฐานะการเงินเทียบเท่า

ออสเตรเลีย เกาหลีใต้
ออสเตรีย ลักเซมเบิร์ก
เบลเยียม เม็กซิโก
แคนาดา เนเธอร์แลนด์
สาธารณรัฐเช็ก นิวซีแลนด์
เดนมาร์ก นอร์เวย์
ฟินแลนด์ โปแลนด์
ฝรั่งเศส โปรตุเกส
เยอรมนี ซาอุดีอาระเบีย
กรีซ สาธารณรัฐสโลวัก
ฮังการี สเปน
ไอซ์แลนด์ สวีเดน
ไอร์แลนด์ สวิตเซอร์แลนด์
อิตาลี ตุรกี
ญี่ปุ่น อังกฤษ
สหรัฐอเมริกา

ภาคผนวก ๒
องค์การระหว่างประเทศ

European Investment Band (EIB)
European Bank for Reconstruction
and Development (EBRD)
International Bank for
Reconstruction and Development (IBRD)
including International Finance
Corporation (IFC)
Inter-American Development Bank
(IADB)
African Development Bank (AfDB)
Asian Development Bank (AsDB)
Caribbean Development Bank (CDB)
Nordic Investment Bank (NIB)
หมายเหตุ :-
เหตุผลในการออกประกาศฉบับนี้
เนื่องด้วยทางการได้มีการอนุญาตให้ประกอบธุรกรรม Credit Linked Notes และ Credit Default Swaps จึงจำเป็นที่จะต้องเพิ่มเติมวิธีการคำนวณสินทรัพย์
เสี่ยงและภาระผูกพันให้ครอบคลุมถึงการทำธุรกรรมดังกล่าวด้วย นอกจากนี้
ได้เพิ่มเติมให้มีเงินสำรองจากการตีราคาตราสารทุนประเภทเผื่อขายเป็นเงินกองทุนในกรณีที่มูลค่าสุทธิจากการตีราคาเป็นส่วนเกินทุนและเป็นส่วนขาดทุน
และเพิ่มเติมหลักเกณฑ์การหักมูลค่าหุ้นซื้อคืนออกจากเงินกองทุน และรวมถึงการกำหนดหลักเกณฑ์และวิธีการหักเงินลงทุนในตราสารที่นับเป็นเงินกองทุนชั้นที่ ๒ ของธนาคารพาณิชย์และบริษัทเงินทุนอื่นที่บริษัทเงินทุนนั้นถือไว้ออกจากเงินกองทุน
ดังนั้น จึงมีเหตุที่จะต้องปรับปรุงประกาศธนาคารแห่งประเทศไทย เรื่อง
การดำรงเงินกองทุนเป็นอัตราส่วนกับสินทรัพย์และภาระผูกพันของบริษัทเงินทุนลงวันที่
๓ กรกฎาคม ๒๕๔๕ จึงได้ยกเลิกประกาศฯ ฉบับเดิม และออกฉบับใหม่ขึ้นมา
ในส่วนหลักการและเนื้อหาสาระอื่นตามประกาศฯ ฉบับเดิม นั้น
ทางการไม่ได้มีความประสงค์ที่จะเปลี่ยนแปลงแก้ไขแต่ประการใด
จึงยังคงไว้ตามเดิมในประกาศฯ ฉบับใหม่
สุภาพร/พิมพ์
๔ สิงหาคม ๒๕๔๖

ศุภสรณ์/อภิสิทธิ์
ผู้จัดทำ
๘ สิงหาคม ๒๕๔๖

[๑]รก.๒๕๔๖/พ๕๑ง/๕๑/๑ พฤษภาคม ๒๕๔๖